Sag C-313/01





Christine Morgenbesser

mod

Consiglio dell'Ordine degli avvocati di Genova





(anmodning om præjudiciel afgørelse indgivet af Corte suprema di cassazione)

«Etableringsfrihed – optagelse på listen over praticanti – anerkendelse af eksamensbeviser – adgang til udøvelse af lovreguleret virksomhed»

Forslag til afgørelse fra generaladvokat C. Stix-Hackl fremsat den 20. marts 2003

Domstolens dom (Femte Afdeling) af 13. november 2003

Sammendrag af dom

1. Fri bevægelighed for personer – etableringsfrihed – advokater – varig udøvelse af erhvervet i en anden medlemsstat end den, hvor beskikkelsen er opnået – direktiv 98/5 – anvendelsesområde – advokatfuldmægtig – ikke omfattet

(Europa-Parlamentets og Rådets direktiv 98/5)

2. Fri bevægelighed for personer – etableringsfrihed – arbejdstagere – gensidig anerkendelse af eksamensbeviser for erhvervskompetencegivende videregående uddannelser af mindst tre års varighed – anvendelsesområdet for direktiv 89/48 – begrebet »lovreguleret erhverv« – advokatfuldmægtig – ikke omfattet

(Rådets direktiv 89/48)

3. Fri bevægelighed for personer – etableringsfrihed – advokater – adgang til udøvelse af advokaterhvervet – optagelse på listen over advokatfuldmægtige – krav om en juridisk kandidateksamen fra, bekræftet af eller anerkendt som ligestillet af myndighederne i den pågældende medlemsstat – ulovlig

(Art. 39 EF og 43 EF)

1.

Direktiv 98/5 om lettelse af adgangen til varig udøvelse af advokaterhvervet i en anden medlemsstat end den, hvor beskikkelsen er opnået, vedrører kun advokater, der er fuldt kvalificerede som advokater i deres hjemlande, hvorfor det ikke finder anvendelse på personer, der endnu ikke har opnået den beskikkelse, der er en forudsætning for at udøve advokaterhverv, men som gennemgår en fuldmægtigperiode, der er en forudsætning for beskikkelse.

(jf. præmis 45)

2.

Et erhverv må anses for lovreguleret jf. direktiv 89/48 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed, når adgangen til at optage eller udøve den pågældende erhvervsmæssige virksomhed er reguleret i love eller administrative bestemmelser, der gennemfører en ordning, hvorved den erhvervsmæssige virksomhed udtrykkeligt forbeholdes personer, som opfylder visse betingelser, og hvorved personer, som ikke opfylder betingelserne, forbydes retten til at udøve virksomheden.

Selv om den praktikperiode, der er en forudsætning for beskikkelse, er forbeholdt personer, som opfylder visse betingelser, og forbudt for personer, som ikke opfylder betingelserne, kan den imidlertid ikke anses for at udgøre et »lovreguleret erhverv« i direktiv 89/48’s forstand, idet den er tidsbegrænset og udgør den praktiske del af den uddannelse, der er en forudsætning for adgang til erhvervet som advokat, og det, hvis en egnethedsprøve ikke bestås inden udløbet af perioden, ikke er tilladt at udøve den virksomhed, der er udøvet i denne periode.

(jf. præmis 49-52)

3.

Fællesskabsretten er til hinder for, at myndighederne i en medlemsstat afslår at optage en person, der er i besiddelse af en juridisk kandidateksamen fra en anden medlemsstat, på listen over advokatfuldmægtige, alene med den begrundelse, at den juridiske kandidateksamen ikke er fra, bekræftet af eller anerkendt som ligestillet af et universitet i den første medlemsstat.

Akademisk og erhvervsmæssig anerkendelse som ligestillet af et eksamensbevis, der er erhvervet i den første medlemsstat, kan være relevant og endog afgørende for beskikkelsen i en anden medlemsstat. Hensyntagen til vedkommendes eksamensbevis skal imidlertid foretages i forbindelse med vurderingen af hele den akademiske og erhvervsmæssige uddannelse, som vedkommende kan henvise til. Det tilkommer herved de kompetente myndigheder at efterprøve, om og i hvilket omfang de kundskaber, der er dokumenteret ved et eksamensbevis, der er udstedt i en anden medlemsstat, og de kvalifikationer og den erhvervserfaring, der er opnået i denne, samt den erfaring, der er opnået i den medlemsstat, hvor kandidaten ønsker optagelse, skal anses for, om end kun delvis, at opfylde betingelserne for adgangen til at udøve den pågældende virksomhed.